ડિરેક્ટર પ્રવાલ રામનની ‘મૈં ઔર ચાર્લ્સ’ના એક દૃશ્યમાં જેલની અંદર બાકાયદા પાર્ટી ચાલી રહી છે. આખી જેલ કોઈ નાઇટ-ક્લબમાં કન્વર્ટ થઈ ગઈ છે અને ડફોળ જેલર એક માદક યુવતીને ગૌરવભેર કહે છે, આ મારી કૅબિન છે, યુ નો. થોડા સમય પછી એ જ જેલના કેદી સિરિયલ-કિલર ચાર્લ્સના બર્થ-ડેનું સેલિબ્રેશન શરૂ થાય છે. ઉજવણીના ભાગરૂપે જેલમાં સૌને કસ્ટર્ડની બનેલી વાનગી ખવડાવવામાં આવે છે. લેકિન વાનગીમાં ઘેનની દવા ભેળવેલી છે. થોડી વાર પછી આખી જેલ બેહોશ પડી છે અને ચાર્લ્સ બિનધાસ્ત જેલમાંથી નીકળી જાય છે. જતાં-જતાં જાણે ફરવા આવ્યો હોય એમ જેલની અંદર-બહાર ફોટો પણ પડાવે છે. આ બન્ને દૃશ્યો જોઈને આપણે આંખો ચોળીએ કે આપણી પોલીસે ખરેખર આવી મૂર્ખામી કરી હશે? હા, ભારતે જોયેલો સૌથી મોટો ચોરટો ચાર્લ્સ શોભરાજ ઉર્ફે બિકિની-કિલર આ જ રીતે જેલમાંથી ભાગી છૂટેલો.